Pia Olsen Dyhr (SF), 2010-03-15:
Det er en historisk dag, hvor vi skal beslutte en helt ny bane i Danmark.
Det er første gang i næsten 90 år, at det sker, og det er søreme på tide.
Banen er en helt afgørende forudsætning for, at vi får fart under vingerne i den kollektive trafik.
SF fremlagde i november 2007 under den daværende folketingsvalgkamp et forslag til den fremtidige transport i Danmark.
De borgerlige partier latterliggjorde dengang vores forslag, men nu er det en del af transportaftalen, og jeg er ikke i tvivl om, at det bl.a. skyldes SF's massive indsats.
Banen mellem Ringsted og København er væsentlig for at sikre timeplanen.
Og nu med den mere plads på banen mellem Roskilde og København vil pendlerne på Sjælland også opleve en markant forbedring.
Køreplanen for pendlerne fra Roskilde vil desuden også forbedre sig.
Fra i dag at have 10 afgange i myldretiden vil de faktisk få 11 afgange i myldretiden i fremtiden.
Men den nye bane medfører jo også nogle udfordringer, nogle tekniske udfordringer, som vi mener skal løses, hvis vi får flere penge.
Det kunne f.eks. være EU's TEN-midler, hvor vi, hvis alt går vel, kan få helt op til 1 mia. kr.
Her mener vi, at vi skal kigge på Ny Ellebjerg og hele spørgsmålet om en niveaufri overskæring.
Vi skal kigge på spørgsmålet om stationen ved Køge Nord vedrørende en opkobling i forhold til sydbanen.
Vi skal også kigge på spørgsmålet, om man har behov for en ny vendeplads i Ringsted.
Vi ved, at der er sat areal af til det.
Det vil SF være meget indstillet på.
Vi har også fået en masse borgerhenvendelser.
Derfor har forligspartierne jo også aftalt en nedgravning af banen ved Kulbanevej i Valby, da en ny bane her vil betyde en enorm støjforøgelse i området.
Så det er et drastisk indgreb.
Vi ved godt, at vi i dag overhovedet ikke har finansiering til den slags, men vi kan i hvert fald kigge nærmere på de høringssvar, der er kommet omkring den problemstilling, og om man eventuelt kan skaffe finansieringen til det, bl.a. ved at benytte sig af billigere bygningsmetoder.
Vi vil også under udvalgsarbejdet have undersøgt de forslag, som ligger i høringssvarene om Valby og Hvidovre.
Vi har jo haft begge byråd i deputation i Folketingets Trafikudvalg, og vi er også blevet gjort opmærksom på elementer, som vi ikke tidligere har været opmærksomme på, herunder at kigge på delstrækningen i Hvidovre, hvor man kan gøre det, som byrådet betegner som en smallere motorvej over en kortere strækning, der ligger i omegnen af at være budgetneutralt.
Det er jo ikke dårligt, når tingene ikke koster nogen penge, at kunne være positiv over for et byråd.
Det kan være billigere at bygge langs motorvejen end under Vigerslev Allé, hvilket alene kræver, at de første 100 m af Holbækmotorvejen forbliver tosporet, ligesom den er indadgående på samme sted.
Det vil ikke formindske motorvejens kapacitet, da der allerede er tosporet tilkørsel på Folehaven udadgående.
Høringssvarene er mange, og der er mange gode kommentarer.
Her vil jeg især lægge vægt på et element yderligere, nemlig Dansk Handicap Forbund, der foreslår, at vi sikrer en bedre tilgængelighed, og det er vi heller ikke afvisende over for.
Vi i forligskredsen vil vende, om vi kan gøre noget i den forbindelse.
Forslaget er en del af transportaftalen, men også et forslag, som SF har støttet og arbejdet for i næsten 20 år.
Vi støtter selvfølgelig derfor forslaget.